**NOTĂ INFORMATIVĂ**

**La proiectul Hotărîrii de Guvern ”Cu privire la modificarea şi completarea Normelor financiare pentru activitatea sportivă”**

Proiectul în cauză prevede aprobarea modificărilor efectuate în Hotărârea de Guvern nr. 1552 din 04.12.2002 „Pentru aprobarea Normelor financiare pentru activitatea sportivă”

Acest proiect vine ca răspuns la numeroasele solicitări parvenite din partea autorităţilor administraţiei publice locale, instituţiilor şi organizaţiilor sportive, sportivilor şi antrenorilor – profesori, care întâmpină dificultăţi în organizarea procesului de pregătire fizică specială, desfăşurarea şi participarea la acţiunile sportive de nivel local, naţional şi internaţional.

Prezentul proiect de Hotărâre de Guvern, în fond, conţine propuneri de modificare şi completare a plafoanelor de hrană, preparate vitaminoase precum şi a altor componente extrem de importante, ce ţin de activitatea sportivă naţională şi internaţionale.

 Pentru asigurarea unui randament în continuă creştere sportivii au nevoie de a respecta un regim de viaţă sănătos şi un regim alimentar pe tot parcursul antrenamentului şi mai ales, în perioada de concurs, ceea ce reprezintă un factor de bază care condiţionează pregătirea organismului la un nivel cît mai ridicat şi realizarea unor performanţe superioare.

Cerinţele contemporane în domeniul sportului de performanţă (dorinţa de depăşire de sine, tendinţa spre excelenţă, concurenţa mare etc.) ne obligă în mod prioritar să modificăm plafoanele indicate în pct. 38, în concordanţă cu preţurile actuale, ce presupune dreptul de achiziţionare a alimentaţiei de efort.

Sportivii nu pot fi lipsiţi de medicaţia susţinătoare de efort - ergotropă şi cea de refacere – trofotropă, care contribuie la combaterea oboselii survenită din cauza densităţii antrenamentelor exprimate prin creşterea volumului şi intensităţii efortului. Preţul componentelor artificiale de refacere s-a majorat esenţial în perioada anilor 2014-2015. Estimările preţurilor preparatelor solicitate de către medicii sportivi şi antrenorii principali de lot au arătat scumpiri în proporţie de 70-100%.

Alimentaţia echilibrată în vitamine, glucide, proteine şi lipide reprezintă un factor important în procesul de recuperare, pentru compensarea efortului depus în timpul antrenamentelor, competiţiilor, cantonamentelor şi stagiilor de pregătire fizică specială. Prin urmare, se urmăreşte încadrarea în sumele prevăzute în bugetul propriu,  a medicamentelor, vitaminelor şi susţinătoarelor de efort în limita de 80 lei /zi /sportiv pentru acţiunile de pregătire şi participare la competiţiile naţionale şi internaţionale.

Evaluarea experienţei acumulate în sportul de performanţă, tendinţele contemporane de dezvoltare a sportului, precum şi rezultatele obţinute în anul 2014 şi prima jumătate a anului 2015 la Campionate Europene, Mondiale şi Jocurile Europene : **Mihail Sava** – Campionatul Mondial locul III (lupte libere, în premieră după 11 ani), **Victor Ciobanu** – Campionatul European U-23 locul I, Campionatul European locul II (lupte greco-romane), **Andrei Prepeliţă** –Campionatul European locul III, Campionatul Mondial locul V, **Natalia Budu** – locul V la Campionatul Mondial şi locul III la Campionatul European (lupte feminine), **Piotr Ianulov** – locul II la Campionatul European şi locul I la Campionatul Mondial rezervat studenţi (lupte libere), **Dimitrov Stepan** – locul I la Campionatul European (taekwon-do WTF), **Oleg Sîrghi –** locul I la Campionatul European (haltere), etc., demonstrează că în Republica Moldova există premisele necesare pentru participarea şi obţinerea unor performanţe mai bune a sportivilor la a XXXI-a ediţie a Jocurilor Olimpice care vor avea loc în 2016 la Rio de Janeiro, Brazilia. Potrivit nivelului înalt de pregătire şi efortul enorm depus de sportivii participanţi la evenimente sportive de talie internaţională, se doreşte de a stimula şi remunera într-o manieră crescîndă performanţa acestora. Aşadar, se propune majorarea premiilor stipulate la pct.50 din anexa nr.1 la Hotărîrea Guvernului nr.1552 din 4 decembrie 2002.

Stabilirea noilor recorduri olimpice, mondiale şi europene a devenit o tendinţă în sportul de performanţă. Munca depusă de sportivi şi antrenorii acestora este una uriaşă, ce necesită o pregătire fizică specială, efort maxim şi abilităţi extraordinare. Motivarea financiară este un factor important pentru doborîrea recordurilor existente.

În aceiaşi ordine de idei, privind motivarea financiară a sportivilor de performanţă care au obtinut rezultate remarcabile în decursul anului competiţional, la sfărşitul fiecărui an, autoritatea centrală de specialitate premiază cel mai bun sportiv, primii 10 sportivi şi primele 3 echipe, ce au obţinut rezultate deosebite pe plan internaţional. Pentru o stimulare continuă a rezultatelor acestora, se înaintează spre modificare ptc.77, pct.78 şi pct.79.

Buna desfăşurare şi organizare a competiţiilor la nivel local, zonal şi naţional necesită prezenţa unui lot de arbitri, medici, tehnicieni şi personal adiţional (administrator, dactilograf, lucrători, pictori ect.). Remunerarea acestora nu au fost modificate de la emiterea Hotărîrii de Guvern nr.1552 din 04.12.2002. Astfel, se propune modificarea punctelor 89, 90 şi Anexa nr.2 la Normele financiare pentru activitatea sportivă.

Sportul este o activitate de incluziune socială, care nu admite discriminare şi îndeplineşte un rol fundamental în vindecarea şi îngrijirea persoanelor cu nevoi speciale. Pentru stimularea persoanelor cu nevoi speciale de a practica sportul de masă şi cel de performanţă, propunem modificarea premiile pentru primii trei clasaţi la competiţiile naţionale şi internaţionale, prevăzute în punctele 1,2 al Anexei nr.1 la Normele financiare pentru activitatea sportivă.

Prin urmare, proiectul în cauză, va constitui un factor motivant pentru sportivii de performanţă de a promova imaginea Republicii Moldova peste hotarele ei şi un obstacol în naturalizarea celor mai buni performeri de către alte ţări.

Implementarea prezentului proiect nu necesită alocarea mijloacelor financiare suplimentare.

**Viceministru Dragoş HÎNCU**